作者:劉長卿
標題:客舍贈別韋九建赴任河南韋十七造赴任鄭縣就便覲省
內容:與子頗疇昔，常時仰英髦。弟兄盡公器，詩賦淩風騷。頃者游上國，獨能光選曹。香名冠二陸，精鑒逢山濤。且副倚門望，莫辭趨府勞。桃花照彩服，草色連青袍。徵馬臨素滻，離人傾濁醪。華山微雨霽，祠上殘雲高。而我倦棲屑，別君良鬱陶。春風亦未已，旅思空滔滔。拙分甘棄置，窮居長蓬蒿。人生未鶤化，物議如鴻毛。迢遞兩鄉別，殷勤一寶刀。清琴有古調，更向何人操。